Rozsudok Súdneho dvora (siedma komora) z 8. februára 2024 (návrh na začatie prejudiciálneho konania, ktorý podal Varhoven administrativen sad – Bulharsko) – Direktor na Direkcija „Obžalvane i danăčno osiguritelna praktika“ – Sofija pri Centralno upravlenie na Nacionalnata agencija za prichodite/„Valentina Heights“ EOOD
(vec C-733/221, Valentina Heights)
(Návrh na začatie prejudiciálneho konania – Spoločný systém dane z pridanej hodnoty (DPH) – Smernica 2006/112/ES – Článok 98 – Možnosť členských štátov uplatniť zníženú sadzbu DPH na určité dodávky tovaru a poskytovanie služieb – Príloha III bod 12 – Znížená sadzba DPH uplatniteľná na ubytovanie, ktoré poskytujú hotely a podobné zariadenia – Uplatnenie tejto sadzby len na ubytovacie zariadenia, ktoré majú osvedčenie o zaradení – Zásada daňovej neutrality)
Jazyk konania: bulharčina
Vnútroštátny súd, ktorý podal návrh na začatie prejudiciálneho konania
Varhoven administrativen sad
Účastníci konania pred vnútroštátnym súdom
Žalobca: Direktor na Direkcija „Obžalvane i danăčno osiguritelna praktika“ – Sofija pri Centralno upravlenie na Nacionalnata agencija za prichodite
Žalovaný: „Valentina Heights“ EOOD
Výrok rozsudku
Článok 98 ods. 2 smernice Rady 2006/112/ES z 28. novembra 2006 o spoločnom systéme dane z pridanej hodnoty v spojení s prílohou III bodom 12 k tejto smernici
sa má vykladať v tom zmysle, že:
bráni vnútroštátnej právnej úprave, podľa ktorej znížená sadzba dane z pridanej hodnoty (DPH) pre ubytovanie, ktoré poskytujú hotely a podobné zariadenia, podlieha povinnosti takéhoto zariadenia mať osvedčenie o zaradení alebo osvedčenie o predbežnom zaradení, pokiaľ táto právna úprava neobmedzuje uplatnenie zníženej sadzby DPH na konkrétne a špecifické aspekty kategórie ubytovacích služieb, ktoré poskytujú hotely a podobné zariadenia, alebo v prípade, že by toto uplatnenie obmedzila na takéto konkrétne a špecifické aspekty, ak nedodržiava zásadu daňovej neutrality.
____________
1 Ú. v. EÚ C 63, 20.2.2023.